Predkladacia správa

Materiál „Návrh systému riadenia a implementácie operačného programu INTERACT II na programové obdobie 2007 – 2013“ na rokovanie vlády SR v nadväznosti na úlohu B. 4. uznesenia vlády SR č. 283/2008 predkladá podpredseda vlády SR pre vedomostnú spoločnosť, európske záležitosti, ľudské práva a menšiny (ďalej len „podpredseda vlády SR“) a minister financií SR v spolupráci s predsedom Bratislavského samosprávneho kraja. 

Cieľom predkladaného materiálu je stanoviť systém riadenia a implementácie, vrátane finančného riadenia operačného programu INTERACT II na programové obdobie 2007 - 2013. Funkciu riadiaceho orgánu (ďalej len „RO“) pre program INTERACT II pre programové obdobie 2007 - 2013 vykonáva na základe uznesenia vlády SR č. 283/2008 Bratislavský samosprávny kraj (ďalej len „BSK“). Funkciu certifikačného orgánu a orgánu auditu vykonáva Ministerstvo financií SR. 

Podpredseda vlády SR v zastúpení vlády SR plní koordinačnú úlohu medzi vládou SR a BSK a dohliada na celkovú implementáciu operačného programu, pričom zodpovednosť za implementáciu operačného programu znáša RO. V máji 2008 bolo podpísané Memorandum k implementácii Operačného programu INTERACT II v programovom období 2007 – 2013 medzi podpredsedom vlády SR a predsedom BSK. Podpisom Memoranda k implementácii operačného programu INTERACT II v programovom období 2007 – 2013 členský štát deklaruje Európskej komisii a tým aj všetkým ostatným členským štátom Európskeho spoločenstva, podporu v riadení a implementácii nadnárodného operačného programu INTERACT II.

Predložený materiál je rozdelený do ôsmich základných častí.

Materiál nemá dopad na verejné financie, vplyv na zamestnanosť a podnikateľské prostredie, životné prostredie, na obyvateľstvo, hospodárenie podnikateľskej sféry a iných právnických osôb. 

Predkladaný materiál bol predmetom medzirezortného pripomienkového konania, v rámci ktorého boli pripomienky zapracované a materiál sa na rokovanie vlády SR predkladá bez rozporov.